### Beslutningstema

Under dette punkt skal der tages stilling til, om udkast til Tønder Kommune Ejendomsstrategi kan godkendes.

### Historik

Som et led i revitaliseringen af Facility Management i form af Ejendomsservice er opgaven på administrativt niveau blevet omorganiseret med det formål at gentænke arbejdet med optimeringen af Tønder Kommunes ejendomsportefølje.

Teknik- og Miljøudvalget godkendte i februar 2023 kommissorium for Ejendomsservice, der definerer de konkrete opgaver knyttet til optimeringen. Som strategisk afsæt for det videre arbejde og som overordnet ramme for kommissoriet, er der udarbejdet udkast til Tønder Kommunes Ejendomsstrategi.

### Sagsfremstilling

Tønder Kommune ejer og lejer en række ejendomme, der i det daglige lægger fysiske rammer til en lang række aktiviteter. Ikke blot kommunens opgaver og services, men også borgeres hverdag og fritid. Ejendomsstrategien beskriver Kommunalbestyrelsens vision og målsætninger for Tønder Kommunes ejendomsportefølje.

Det centrale omdrejningspunkt i strategien er, at kommunens ejendomme skal understøtte de kommunale kerneopgaver og –funktioner, og at der skal sættes ind med de fornødne tiltag, hvis det ikke er tilfældet.

Når det kommer til ejendomsporteføljen, står Tønder Kommune i de kommende år overfor en række væsentlige udfordringer:

* Der er betydeligt efterslæb af vedligehold af kommunale bygninger.

* Kommunens bygninger er dyre i drift.
* Der er løbende nye behov og krav til de fysiske rammer, i takt med at kerneopgaver og –funktioner udvikles og tilpasses.
* Kommunen skal gå foran som et godt eksempel i den grønne omstilling, og det stiller store krav til blandt andet energioptimering.

Ejendomsstrategien sætter rammen for, hvordan disse udfordringerne skal løses. Med afsæt i den overordnede vision opsættes derfor tre strategiske målsætninger for ejendomsporteføljen og hele organisationens arbejde hermed – lige fra de politiske beslutninger, der træffes i byrådssalen, til de daglige opgaver i forvaltningen:

1. Optimering af kommunale kvadratmeter

2. Bedre vedligeholdelse

3. Bæredygtige ejendomme

Strategien skal også ses i sammenhæng med kommunens Visions- og Strategiplan, samt politikker, strategier og planer på andre områder, herunder også den kommende facilitetsstrategi.

Strategien skal løbende udmøntes i handleplaner, der fastlægger de konkrete indsatser og aktiviteter, der skal gennemføres for at realisere strategiens vision og målsætninger.

### Direktionen indstiller,

at udkast til Tønder Kommunes Ejendomsstrategi godkendes,

at indstillingen videresendes til Økonomiudvalget og Kommunalbestyrelsen.

Beslutning fra Teknik- og Miljøudvalget, 9. maj 2023, pkt. 4:

Indstillingen anbefales med den tilføjelse, at afrapporteringen skal ske med halvårlig afrapportering til øvrige stående udvalg, og at Teknik- og Miljøudvalget inddrages løbende. Udkastet tilrettes i tråd hermed.

Øjvind Lund deltog ikke i mødet.

Beslutning fra Økonomiudvalget, 17. maj 2023, pkt. 18:

Indstillingen fra Teknik- og Miljøudvalget anbefales.

### Beslutning

Indstillingen godkendt.